“Malema sál parlement toe” – EFFMpho Ramakatsa, die EFF se woordvoerder, het tydens ŉ perskonferensie in Pretoria. Foto: Werner Beukes / SAPA Die Ekonomiese Vryheidsvegters (EFF) het Donderdag gesê sy leier, Julius Malema, wat voorlopig gesekwestreer is op aanklag van die Suid-Afrikaanse Inkomstediens (SAID), sal ná vanjaar se algemene verkiesing in die parlement wees. Mpho Ramakatsa, die EFF se woordvoerder, het tydens ŉ perskonferensie in Pretoria gesê verskeie strategieë, waaronder regstappe, is in plek om te verhoed dat Malema finaal gesekwestreer word. “Ons gaan appèl aanteken dat Malema se skulderkenning van R16 miljoen in belastinggeld aan die SAID, ter syde gestel word,” het Ramakatsa gesê. “Die SAID het Malema bedrieg om die skuldererkenning te teken op voorwaarde dat ŉ ooreenkoms bereik sou word. Die geld wat Malema aan die SAID skuld weens ŉ trust wat aan Malema verbind word, beloop ook nie R16 miljoen nie, slegs R4 miljoen. Die SAID het die bedrag met 50% rente vermeerder en boetes van 200% geëis.” Ramakatsa sê bewerings deur die SAID en die media dat Malema nie in staat sal wees om ŉ lid van die parlement te kan word ná die algemene verkiesing op 7 Mei nie, is “misleidend”. “Bevelvoerder Julius Malema sal deel wees van die EFF-kommissarisse, organiseerders en stryders wat as lede van die parlement en provinsiale wetgewers ingesweer gaan word ná die verkiesing.” Hy het gesê “besorgde Suid-Afrikaners” het aangebied om geld in te samel om Malema se skuld te dek, sou regstappe nie suksesvol wees nie. “ŉ Onafhanklike trust, met ŉ onafhanklike raad van trustees, sal opgestel word om te verhoed dat Malema finaal gesekwestreer word. Duisende Suid-Afrikaners het met die EFF in verbinding getree en aangebied om geld te skenk aan ons bevelvoerder om te verhoed dat hy finaal gesekwestreer word,” beweer Ramakatsa. Malema is Maandag voorlopig in die Pretoriase hooggeregshof gesekwestreer. ŉ Konsepbevel is onderteken en as ‘n hofbevel bevestig. Malema en enigiemand anders wat nie wil hê dat die sekwestrasie finaal gemaak moet word nie, het tot 26 Mei om 10:00 tyd om redes daarvoor te verskaf. Indien Malema voor die algemene verkiesing finaal gesekwestreer word, kan hy, kragtens Artikel 47 (c) van die Grondwet, nie ‘n lid van die parlement word nie, het die Sunday Times berig. –SAPA Lees ook: EFF: ‘Sekwestrasie ‘n slenter om Malema stil te maak’ Malema voorlopig gesekwestreer Malema in hof oor sekwestrasie Koper kan glo nie Malema-huis betaal nie Malema-huis: Nuwe eienaar dalk óók in sop by SAID Malema se Polokwane-huis verkoop Nóg ‘n Malema-huis verkoop Malema se plaas verkoop Malema se plaas ook onder die hamer Malema-huis vir bykans R6 miljoen verkoop Halfgeboude Malema-huis het selfs ŉ bioskoop Julius se Sandown-huis onder die hamer Malema se huis dalk binnekort opgeveil Taksman steeds op Malema se spoor